# ਵਧੀਕ ਭਾਸ਼ਾ ਵਜੋਂ ਅੰਗਰੇਜ਼ੀ (EAL): ਮਾਪਿਆਂ ਅਤੇ ਸੰਭਾਲ ਕਰਨ ਵਾਲਿਆਂ ਵਾਸਤੇ ਜਾਣਕਾਰੀ

ਵਿਕਟੋਰੀਆ ਦੇ ਸਾਰੇ ਸਰਕਾਰੀ ਸਕੂਲ ਵਿਕਟੋਰੀਆ ਦਾ F-10 ਵਾਲਾ ਪਾਠਕ੍ਰਮ ਪੜ੍ਹਾਉਂਦੇ ਹਨ। ਪਾਠਕ੍ਰਮ ਇਹ ਤੈਅ ਕਰਦਾ ਹੈ ਕਿ ਫਾਊਂਡੇਸ਼ਨ (ਬੁਨਿਆਦੀ ਸਾਲ) ਤੋਂ 10ਵੀਂ ਜਮਾਤ ਤੱਕ ਹਰੇਕ ਬੱਚੇ ਨੂੰ ਕੀ ਸਿੱਖਣਾ ਚਾਹੀਦਾ ਹੈ।

ਵਿਕਟੋਰੀਆ ਦੇ F-10 ਪਾਠਕ੍ਰਮ ਵਿੱਚ, ਅੰਗਰੇਜ਼ੀ ਦੇ ਪਾਠਕ੍ਰਮ ਵਿੱਚ ਸਿੱਖਣ ਦੇ ਦੋ ਖੇਤਰ ਸ਼ਾਮਲ ਹਨ: ਅੰਗਰੇਜ਼ੀ, ਅਤੇ ਵਧੀਕ ਭਾਸ਼ਾ ਵਜੋਂ ਅੰਗਰੇਜ਼ੀ (EAL)।

EAL ਉਹਨਾਂ ਵਿਦਿਆਰਥੀਆਂ ਵਾਸਤੇ ਹੈ ਜੋ ਘਰ ਵਿੱਚ ਕੋਈ ਹੋਰ ਭਾਸ਼ਾ ਬੋਲਦੇ ਹਨ ਅਤੇ ਸਕੂਲ ਵਿਖੇ ਸਫ਼ਲ ਹੋਣ ਲਈ ਉਹਨਾਂ ਨੂੰ ਅੰਗਰੇਜ਼ੀ ਭਾਸ਼ਾ ਸਿੱਖਣ ਦੀ ਲੋੜ ਹੁੰਦੀ ਹੈ। EAL ਦੇ ਵਿੱਚ, ਵਿਦਿਆਰਥੀ ਅੰਗਰੇਜ਼ੀ ਬਾਰੇ ਸਿੱਖਦੇ ਹਨ, ਅਤੇ ਸਿੱਖਣ ਦੇ ਹੋਰ ਖੇਤਰਾਂ ਵਿੱਚ ਪੜ੍ਹਾਈ ਜਾਂਦੀ ਸਮੱਗਰੀ ਅਤੇ ਵਿਸ਼ਿਆਂ ਨੂੰ ਸਿੱਖਣ ਲਈ ਅੰਗਰੇਜ਼ੀ ਦੀ ਵਰਤੋਂ ਕਰਦੇ ਹਨ। ਉਹਨਾਂ ਦੀਆਂ ਉਹਨਾਂ ਵਿਦਿਆਰਥੀਆਂ ਤੋਂ ਸਿੱਖਣ ਦੀਆਂ ਵੱਖਰੀਆਂ ਲੋੜਾਂ ਹੁੰਦੀਆਂ ਹਨ, ਜੋ ਘਰ ਵਿਖੇ ਅੰਗਰੇਜ਼ੀ ਬੋਲਦੇ ਹਨ ਅਤੇ ਇਸ ਨੂੰ ਆਪਣੀ ਪਹਿਲੀ ਭਾਸ਼ਾ ਵਜੋਂ ਬੋਲਦੇ ਹਨ।

## EAL ਪਾਠਕ੍ਰਮ ਦੇ ਰਸਤੇ

EAL ਦਾ ਪਾਠਕ੍ਰਮ, EAL ਸਿਖਿਆਰਥੀਆਂ ਵਾਸਤੇ ਸਿੱਖਣ ਦੇ ਤਿੰਨ ਰਸਤਿਆਂ ਦਾ ਵਰਣਨ ਕਰਦਾ ਹੈ, ਜੋ ਉਹਨਾਂ ਦੀ ਉਮਰ ਅਤੇ ਜਮਾਤ ਦੇ ਪੱਧਰ ਨਾਲ ਸਬੰਧਿਤ ਹਨ:

* ਰਸਤਾ A - ਫਾਊਂਡੇਸ਼ਨ ਤੋਂ ਦੂਸਰੀ ਜਮਾਤ ਵਿਚਲੇ ਵਿਦਿਆਰਥੀਆਂ ਵਾਸਤੇ
* ਰਸਤਾ B - ਦੂਸਰੀ ਤੋਂ 8ਵੀਂ ਜਮਾਤ ਵਿਚਲੇ ਵਿਦਿਆਰਥੀਆਂ ਵਾਸਤੇ
* ਰਸਤਾ C - 7ਵੀਂ ਤੋਂ 10ਵੀਂ ਜਮਾਤ ਵਿਚਲੇ ਵਿਦਿਆਰਥੀਆਂ ਵਾਸਤੇ

ਇਹਨਾਂ ਰਸਤਿਆਂ ਵਿੱਚੋਂ ਹਰੇਕ ਇਹ ਵਰਣਨ ਕਰਦਾ ਹੈ ਕਿ ਵੱਖ-ਵੱਖ ਪੱਧਰਾਂ 'ਤੇ ਵਿਦਿਆਰਥੀ ਕੀ ਕਰ ਸਕਦਾ ਹੈ, ਜਿਵੇਂ ਕਿ 'ਸਰਲ ਲਿਖਤੀ ਹਿਦਾਇਤਾਂ ਅਤੇ ਸਵਾਲਾਂ ਦੀ ਪਾਲਣਾ ਕਰੋ।' ਜਦ ਵਿਦਿਆਰਥੀ ਅੰਗਰੇਜ਼ੀ ਭਾਸ਼ਾ ਸਿੱਖਦੇ ਹਨ ਤਾਂ ਇਹਨਾਂ ਰਸਤਿਆਂ ਦੇ ਨਾਲ-ਨਾਲ ਅਤੇ ਇਹਨਾਂ ਦੇ ਵਿਚਕਾਰ ਵਿਦਿਆਰਥੀਆਂ ਦੀ ਤਰੱਕੀ।

**ਇਸ ਨੂੰ ਕਿੰਨਾ ਸਮਾਂ ਲੱਗਦਾ ਹੈ?**

ਇੱਥੇ ਕੋਈ ਨਿਰਧਾਰਤ ਜਾਂ ਲੋੜੀਂਦਾ ਸਮਾਂ ਨਹੀਂ ਹੈ ਕਿ ਕਿਸੇ ਵਿਦਿਆਰਥੀ ਨੂੰ EAL ਸਿੱਖਦੇ ਰਹਿਣਾ ਜਾਂ ਸਿੱਖਣਾ ਬੰਦ ਕਰ ਦੇਣਾ ਚਾਹੀਦਾ ਹੈ। ਖੋਜ ਇਹ ਦਿਖਾਉਂਦੀ ਹੈ ਕਿ ਕਿਸੇ ਵਿਦਿਆਰਥੀ ਨੂੰ ਉਹ ਵਿਦਿਅਕ ਭਾਸ਼ਾ ਸਿੱਖਣ ਨੂੰ 5 ਅਤੇ 7 ਸਾਲਾਂ ਦੇ ਵਿਚਕਾਰ, ਅਤੇ ਕਈ ਵਾਰ 10 ਸਾਲਾਂ ਤੱਕ ਦਾ ਸਮਾਂ ਲੱਗ ਸਕਦਾ ਹੈ ਜਿਸ ਦੀ ਉਸ ਨੂੰ ਸੈਕੰਡਰੀ ਸਕੂਲ ਵਿੱਚ ਲੋੜ ਹੁੰਦੀ ਹੈ। ਬਹੁਤ ਸਾਰੇ ਕਾਰਕ ਹਨ, ਜਿਵੇਂ ਕਿ ਕਿਸੇ ਵਿਦਿਆਰਥੀ ਦੀ ਉਮਰ ਕਿੰਨੀ ਸੀ ਜਦੋਂ ਉਸ ਨੇ ਅੰਗਰੇਜ਼ੀ ਸਿੱਖਣੀ ਸ਼ੁਰੂ ਕੀਤੀ ਸੀ, ਜੋ ਇਹ ਨਿਰਣਾ ਕਰਦੇ ਹਨ ਕਿ ਕੀ EAL ਜਾਂ ਅੰਗਰੇਜ਼ੀ ਵਿਦਿਆਰਥੀ ਵਾਸਤੇ ਸਭ ਤੋਂ ਵਧੀਆ ਚੋਣ ਹੈ। ਜਿਹੜੇ ਵਡੇਰੀ ਉਮਰ ਦੇ ਵਿਦਿਆਰਥੀ ਅੰਗਰੇਜ਼ੀ ਸਿੱਖਣੀ ਸ਼ੁਰੂ ਕਰ ਰਹੇ ਹਨ, ਉਹਨਾਂ ਨੂੰ ਉਸੇ ਵਿਦਿਅਕ ਭਾਸ਼ਾ ਦੇ ਪੱਧਰ ਤੱਕ ਪਹੁੰਚਣ ਲਈ ਵਧੇਰੇ ਸਮੇਂ ਦੀ ਲੋੜ ਪਵੇਗੀ ਉਹਨਾਂ ਵਿਦਿਆਰਥੀਆਂ ਦੇ ਮੁਕਾਬਲੇ ਜੋ ਅੰਗਰੇਜ਼ੀ ਨੂੰ ਪਹਿਲੀ ਭਾਸ਼ਾ ਵਜੋਂ ਬੋਲਦੇ ਹਨ।

EAL ਸਿੱਖਣਾ ਵਿਦਿਆਰਥੀਆਂ ਨੂੰ ਅੰਗਰੇਜ਼ੀ ਵਿੱਚ ਮਜ਼ਬੂਤ ਨੀਂਹ ਪ੍ਰਦਾਨ ਕਰਦਾ ਹੈ, ਜੋ ਉਹਨਾਂ ਨੂੰ ਸਿੱਖਣ ਦੇ ਸਾਰੇ ਖੇਤਰਾਂ ਵਿੱਚ ਸਫਲ ਹੋਣ ਵਿੱਚ ਮਦਦ ਕਰਦੀ ਹੈ। ਜਦੋਂ ਤੁਹਾਡੇ ਬੱਚੇ ਦਾ ਅਧਿਆਪਕ ਇਹ ਮੁਲਾਂਕਣ ਕਰਦਾ ਹੈ ਕਿ ਤੁਹਾਡਾ ਬੱਚਾ EAL ਤੋਂ ਅੰਗਰੇਜ਼ੀ ਵਿੱਚ ਤਬਦੀਲ ਹੋਣ ਲਈ ਤਿਆਰ ਹੈ, ਤਾਂ ਉਹ ਇਸ ਬਾਰੇ ਤੁਹਾਡੇ ਨਾਲ ਵਿਚਾਰ-ਵਟਾਂਦਰਾ ਕਰਨਗੇ। ਇਕੱਠਿਆਂ ਮਿਲ ਕੇ ਤੁਸੀਂ ਆਪਣੇ ਬੱਚੇ ਵਾਸਤੇ ਅੰਗਰੇਜ਼ੀ ਸਿੱਖਣਾ ਜਾਰੀ ਰੱਖਣ ਦੇ ਸਭ ਤੋਂ ਵਧੀਆ ਤਰੀਕੇ ਬਾਰੇ ਫੈਸਲਾ ਕਰ ਸਕਦੇ ਹੋ।

**ਪੇਸ਼ਿਆਂ (ਕੈਰੀਅਰ) ਦੇ ਰਸਤੇ**

11ਵੀਂ ਅਤੇ 12ਵੀਂ ਜਮਾਤ ਵਾਸਤੇ ਵਿਕਟੋਰੀਅਨ ਸਰਟੀਫਿਕੇਟ ਆਫ ਐਜੂਕੇਸ਼ਨ (VCE) ਦੀ ਪੜ੍ਹਾਈ ਦਾ ਡਿਜ਼ਾਈਨ ਵੀ EAL ਅਤੇ ਅੰਗਰੇਜ਼ੀ ਦੋਨਾਂ ਦੀ ਹੀ ਪੇਸ਼ਕਸ਼ ਕਰਦਾ ਹੈ। ਜਿਹੜੇ ਵਿਦਿਆਰਥੀ VCE EAL ਨੂੰ ਪੂਰਾ ਕਰਦੇ ਹਨ, ਉਹਨਾਂ ਕੋਲ ਆਸਟ੍ਰੇਲੀਆ ਵਿੱਚ ਯੂਨੀਵਰਸਿਟੀ ਜਾਣ ਜਾਂ ਕਿਸੇ ਹੋਰ ਪੜ੍ਹਾਈ ਜਾਂ ਪੇਸ਼ੇ (ਕੈਰੀਅਰ) ਦੇ ਰਸਤੇ ਦੀ ਚੋਣ ਕਰਨ ਦੇ ਉਹੀ ਮੌਕੇ ਹੁੰਦੇ ਹਨ ਜੋ VCE ਅੰਗਰੇਜ਼ੀ ਪੂਰੀ ਕਰਦੇ ਹਨ।

**EAL ਦੀਆਂ ਵਿਦਿਆਰਥੀ ਰਿਪੋਰਟਾਂ**

ਹਰ ਸਾਲ ਜੂਨ ਅਤੇ ਦਸੰਬਰ ਵਿੱਚ, ਤੁਸੀਂ ਆਪਣੇ ਬੱਚੇ ਦੇ ਪਾਠਕ੍ਰਮ ਦੇ ਰਸਤੇ ਦੇ ਹਿਸਾਬ ਨਾਲ ਉਸ ਦੀ ਤਰੱਕੀ ਬਾਰੇ ਰਿਪੋਰਟ ਪ੍ਰਾਪਤ ਕਰੋਗੇ। EAL ਦੀ ਰਿਪੋਰਟ ਵਿੱਚ ਭਾਸ਼ਾ ਦੇ ਤਿੰਨ ਤਰੀਕਿਆਂ ਲਈ ਮੁਲਾਂਕਣ ਸ਼ਾਮਲ ਹੈ: ਬੋਲਣਾ ਤੇ ਸੁਣਨਾ, ਪੜ੍ਹਨਾ ਤੇ ਵੇਖਣਾ, ਅਤੇ ਲਿਖਣਾ। ਇਸ ਦਾ ਸਰੂਪ ਅੰਗਰੇਜ਼ੀ ਦੀ ਰਿਪੋਰਟ ਵਰਗਾ ਹੈ। ਰਿਪੋਰਟ ਵਾਧੂ ਜਾਣਕਾਰੀ ਪ੍ਰਦਾਨ ਕਰਵਾ ਸਕਦੀ ਹੈ, ਉਦਾਹਰਣ ਲਈ, ਉਹਨਾਂ ਚੀਜ਼ਾਂ ਬਾਰੇ ਜੋ ਤੁਹਾਡਾ ਬੱਚਾ ਵਧੀਆ ਪ੍ਰਦਰਸ਼ਨ ਕਰ ਰਿਹਾ ਹੈ ਅਤੇ ਉਹ ਖੇਤਰ ਜਿੰਨ੍ਹਾਂ ਦੇ ਸਬੰਧ ਵਿੱਚ ਉਹਨਾਂ ਨੂੰ ਵਾਧੂ ਮਦਦ ਦੀ ਲੋੜ ਹੈ।